Zoran Talić (političar)
Zoran Talić (Banja Luka, SFRJ, 30. januar 1983) je bivši predsjednik Skupštine grada Banja Luka. Politikom se bavi od 2001. godine, a po zanimanju je diplomirani pravnik.

U tri mandata za redom biran je za odbornika u lokalnom parlamentu, kao kandidat Partije demokratskog progresa (PDP) koju je napustio u februaru 2017. godine. Nedugo nakon napuštanja PDP-a, zajedno sa grupom bivših članova banjalučkog gradskog odbora ove partije osnovao je Politički građanski front (POLIGRAF). Izabran je za predsjednika POLIGRAF-a, ali sa ovom partijom nije imao uspjeha na izborima 2020. godine, jer nije prešla cenzus.

Biografija 

Osnovnu školu i gimnaziju završio je u Banjoj Luci, gdje je i diplomirao na Fakultetu pravnih nauka privatnog univerziteta Apeiron. Radio je u Fondu PIO Republike Srpske do 2013. godine, nakon čega je započeo angažman na poziciji prokuriste u konsalting preduzeću „Intervent“, gdje je sarađivao sa domaćim i stranim privrednicima.

Politikom je počeo da se bavi 2001. godine učlanivši se u Partiju demokratskog progresa, u kojoj je biran na brojne važne funkcije, među kojima su predsjednik Gradskog odbora PDP-a Banja Luka, predsjednik Savjeta mladih PDP-a, direktor Političke akademije PDP-a, član Glavnog odbora PDP-a, predsjednik Regionalnog odbora izborne jedinice 3 itd.

Više puta je bio kandidat za odbornika u Skupštini grada Banja Luka, kao i kandidat za poslanika u Narodnoj skupštini Republike Srpske. Po prvi put za odbornika je izabran na Lokalnim izborima 2008., kada ga je podržalo 797 građana Banje Luke. Četiri godine kasnije u gradski parlament izbaran je sa 1.043 glasa, a na Lokalnim izborima 2016. dobio je 2.264 glasa.

Nezadovoljan radom rukovodstva PDP-a na čelu sa novoizabranim predsjednikom partije Branislavom Borenovićem, u februaru 2017. godine obavijestio je javnost o napuštanju PDP-a i postao samostalni odbornik u Skupštini grada Banja Luka. PDP je tada napustila i odbornica Tatjana Čičić-Odžaković, a uskoro su to uradili još neki članovi Gradskog odbora PDP-a Banja Luka.
U aprilu 2017. zajedno sa grupom saradnika okupljenih oko ideje građanskog aktivizma u Banjaluci pokrenuo je inicijativu za osnivanje udruženja pod nazivom Politički građanski front.

Za predsjednika Skupštine grada Banja Luka izabran je u julu 2017. godine.

Za odbornika se ponovo kandidovao na izborima 2020. godine na listi Političkog građanskog fronta, ali bez uspjeha pošto ova partija nije prešla cenzus.

Izvori 

Rođeni 1983.
Biografije, Banja Luka
Političari Republike Srpske
Bosanskohercegovački političari
Žive ličnosti